La Bibia piemontèisa/Testament Vej/Deuteronomi/Deuteronomi 16


Deuteronòmi

16

La festa 'd Pasca 

Ël mèis d’Abib a l’é ‘n mèis ëspecial ch’i l’eve da selebré an onor dël Signor vòst Dé con l’osservansa dla Pasca, përchè na neuit dël mèis d’Abib chiel a l’ha fave seurte da l’Egit. Ant ël leu che Nosgnor a l’avrà sernù përch’ a pòrta sò nòm, smon-e an sacrifissi la vìtima pascal an onor dël Signor, vòst Dé: a l’avrà da esse na bestia ciapà dal bestiam gròss o mnù. Ant ël past ëd Pasca, mangé nen ëd pan fërmentà. Për set dì mangé 'd pan sens’ alvà, ël pan d’aflission përchè an tuta pressa i l'eve dovù seurte dal pais d'Egit: an costa manera vojàutri 'v n'avisreve dël di ch'i seve surtì dal pais d'Egit, për tut ël temp ëd vòstra vita. Për set dì e për tut vòst teritori, a l’avrà nen da vëdse d’alvà. Ëd la carn sacrificà la sèira, quand ch’a riva la matin a l’avrà da restene nen. I podreve pa sacrifiché la vìtima pascal ant na sità qualsëssìa che ‘l Signor, vòst Dé, av darà, ma mach ant ël leugh che ‘l Signor, vòst Dé, a l’avrà sernù për ch’a pòrta sò nòm. Sacrifiché ambelelà la vìtima pascal ëd sèira, al calé dël sol, ant l’ora ch’i j’ere surtì da l'Egit. I la fareve cheuse e ‘v podreve mangela ant ël leugh che ‘l Signor, vòst Dé, a l’avrà sernù. Peui, a la matin, i podreve artorné a ca vòstra. Për ses dì mangé ‘d pan sens’ alvà; ël dì  sétim a l’avrà da essie na radunansa santa ‘d ciusa an onor dël Signor, vòst Dé. Ant col dì lì i fareve gnun-a sòrt ëd travaj.

La festa ‘d Pancòsta o dle Sman-e 

Conté set ësman-e ancaminand a conteje dal moment ch’as butrà man a la mëssòira për l’amson, peui i podreve selebré la festa dle Sman-e an onor dël Signor, vòst Dé. Pronté d’oferte volontàrie an proporsion ëd le benedission ch’i l’avreve arseivù dal Signor, vòst Dé. Peui andé 'nt ël leu che ‘l Signor, vòst Dé, a l’avrà sernù për ch’a pòrta sò nòm; ambelelà, a la presensa dël Signor, vòst Dé, selebré la festa con ij vòstri fieuj e fije, con ij vòstri servent e vòstre creade, con ij Levita e ij foresté ch’a l’han residensa an vòstra sità, con j’orfanin e le vidoe ch’a vivo an mes a vojàutri. Arcordeve ch’i j’ere stàit dë s-ciav an Egit: guerné e buté an pràtica costi decrèt.

La festa dlë Bënne 

Al temp ëd l'archeuita 'd vòstra èira e 'd vòstri tòrcc, i selebrereve për set di la festa dle Bënne. Feve la selebrassion con gòj ansem ai vòstri fieuj e fije, con ij vòstri servent e creade, con ij Levita e ij foresté, j’orfanin e le vidoe ch’a l’han residensa an vòstra sità. Për set dì selebré la festa an onor dël Signor, vòst Dé, ant ël leugh che ‘l Signor, vòst Dé, a l’avrà sernù. Pien ëd gòj, ringrassié ‘l Signor, vòst Dé, ch’a l’avrà benedive an tùit ij vòstr arcòlt e an tùit ij vòstri travaj.

Tre vire l’ann, tuti j’òm as presenteran dë 'dnans al Signor, vòst Dé, ant ël leu che chiel a l’avrà sernù, për la festa dij Pan sens’ Alvà, për la festa dle Sman-e e për la festa dle Bënne. Che gnun as presenta dë 'dnans a Nosgnor a man veuide,  ma con d’oferte proporsionà a la benedission ch’a l’avrà arseivù dal Signor, vòst Dé.

Tribunaj locaj 

An tute le sità che ‘l Signor, vòst Dé, a darà a mincadun-a dle vòstre tribù, stabilìssie ‘d giùdess e d'ofissiaj pùblich ch’a l’avran l’ancombensa ‘d giudiché con giustissia ij cas che la gent a-j porterà dë 'dnans. Përvertì pa ‘l dirit nì sie parsial. Aceté pa ‘d bustarele, përchè ij present a sbòrgno j’euj fin-a dle përsone giudissiose e a compërmëtto la càusa dij nossent. Serché mach la giustissia. A l’é parèj ch’i vivreve ant ël pais che ‘l Signor, vòst Dé, av don-a, e i podreve ess-ne padron.

Pràtiche religiose proibìe 

Cand ch’i feve la dedicassion ëd n’autar an onor dël Signor, vòst Dé, piàntje nen aranda dj’erbo, coma për feve ‘d boschèt sacrà. E gnanca buté an pé ‘d pilon sacrà, përchè ‘l Signor, vòst Dé, a detesta cole ròbe-lì.

Nòte 

Bibia
Testament Vej
Deuteronomi